# Påskebrev 2023 til foreldre og foresatte

Jeg vil begynne med å si takk for godt samarbeid og forståelse fra dere foreldre. Det har vært et år med mye sykdom for barn, ansatte og kanskje hos dere foreldre også. Arbeidsmarkedet er slik at det er vanskelig å få vikarer, og som kan være over tid. Vi samarbeider tett med vikarbyråene og vi har ansatt egne faste vikarer. I tillegg har vi mange «lokale» vikarer som har meldt seg til tjeneste. Dette er kjente ansatte for de små, som er hos oss over tid og som er med og gir stabilitet i hverdagen.

Vi har tatt frem igjen de gode rutinene og erfaringene vi gjorde oss under pandemien. Den viktige håndvasken morgen og ettermiddag, som dere foreldre hjelper med, og håndvasken gjennom dagen. Vi deler barna i mindre grupper og vi er og skal mye ut på tur 😊

Barnehageåret 2022 – 2023 er prega av at mye skjer og skal i gang igjen etter pandemien. Tasta-barnehagene har meldt seg til å være med i ulike fagutviklingsprosjekter.

To av byggene blir Partnerbarnehager med UiS. Barnehagen Tasta og Eskeland barnehage.

Vardeneset barnehage har meldt seg skal være med i SELMA prosjektet som Læringsmiljøsenteret går i gang med. Kanskje Smiene og deltar med de eldste..

Smietunet fortsetter det gode arbeidet som praksisbarnehage for UIS studenter som går på Barnehagelærerstudiet. Vi er også forespurt om Smiene kan være praksisbarnehage..

Gullfaks barnehage skal være med i «6-timers dag» prosjektet som skal gå fra august 2023 - 2025. Dette er under planlegging og mer informasjon kommer etter påske. Men vær trygg, barnehagen vil ha vanlig åpningstid med kjent personale.

Denne vinteren og våren har vi arbeida mye med rekruttering av pedagogiske ledere og barnehagelærere. Vi har gjort et godt arbeid, og akkurat nå ser det ut for at vi har alle stillinger med krav om utdanning, blir besatt fra august av.

Den styrka avdelingen som nå er i Smiene, flytter i august til Smietunet barnehage. Dette er fordi lokalene er bedre i Smietunet for å kunne dele i smågrupper, trene og legge til rette for de små i Tasta kommunedel som har behov for dette tilbudet.

Første runde i opptaket er unnagjort, og andre runde har svarfrist etter påske. Det er god søknad til Tasta-barnehagene og slik det ser ut nå, skal vi tilby like mange barnehageplasser som i år.

Det er for meg fint å være tilbake som virksomhetsleder på Tasta. Det har vært et spennende år med nytt lederteam: Kjersti, Heidi, Linn, Ida og Venke. Å arbeide i team gjør at vi kan samarbeide, fordele arbeidsoppgaver, drive utviklingsarbeid i en barnehagehverdag som «yrer av liv». Vi er i gang med å planlegge neste barnehageår og årsplanen/den pedagogiske planen for Tasta-barnehagene vil bli foreslått forlenga til 2025.

Jeg gleder meg til fortsettelsen og til å bli enda bedre kjent med små og store. Jeg håper dere foreldre tar kontakt med avdelingsleder eller meg, dersom dere har spørsmål.

Jeg ser ansatte som bidrar og gir mye av seg selv! Gi de ansatte på avdelingen dere tilhører en ekstra klapp på skulderen – det fortjener de!

Jeg ønsker alle en fredelig, aktiv og god påskeferie og vår😊

Eli Mundheim – virksomhetsleder i Tasta-barnehagene